​ເກົາ​ຫຼີ​ເໜືອ ຍິງທົດ​ລອງ ​ລູກ​ສອນ​ໄຟ ໄລ​ຍະ​ໃກ້ ​ອອກ​ສູ່​ທະ​ເລ ຕື່ມ​ອີກ
ລູກ​ສອນ​ໄຟ​ ທີ່​ຍິງ​ຂຶ້ນ​ຈາກ​ເຂດ​ຊັນ​ຈອນ ໃນ​ແຂວງ​ພີ​ຢົງ​ການ ໄດ້​ເດີນ​ທາງ​ໄປ​ປະ​ມານ 370 ກິ​ໂລ​ແມັດ ໃນ​ລະ​ດັບ​ສູງ​ເຖິງ​ປະ​ມານ 90 ກິ​ໂລ​ແມັດ.
ເກົາຫຼີເໜືອໃຫ້ການຢືນຢັນວ່າ ຕົນໄດ້ຍິງລູກສອນໄຟໄລຍະໃກ້ 2 ລູກໃນວັນພະຫັດວານ ນີ້ ຊຶ່ງເປັນການຍິງຄັ້ງທີ 12 ພາຍໃນປີນີ້ໃນຂະນະທີ່ປະເທດດັ່ງກ່າວທຳການກົດດັນເພີ້ມຂຶ້ນຕໍ່ສະຫະລັດ ກ່ອນໜ້າກຳນົດເສັ້ນຕາຍໃນການເຈລະຈານິວເຄລຍທ້າຍປີນີ້ ອົງການຂ່າວສູນກາງຫຼື KCNA ຂອງທາງການເກົາຫຼີເໜືອລາຍງານໃນວັນສຸກມື້ນີ້ ຕາມເວລາທ້ອງຖິ່ນ ກ່ຽວກັບການທົດລອງລະບົບ “ຈະຫຼວດຂະໜາດໃຫຍ່” ທີ່ຍິງໄດ້ຫຼາຍລູກ “ດ້ວຍຄວາມສຳເລັດຜົນ ” ລຸນຫຼັງການທົດລອງທີ່ຄ້າຍຄືກັນໃນປີນີ້ ເຈົ້າໜ້າທີ່ສະຫະລັດ ໄດ້ຈັດອາວຸດປະເພດດັ່ງກ່າວນີ້ວ່າ ເປັນລູກສອນໄຟໄລຍະໃກ້ ອົງການຂ່າວ KCNA ກ່າວວ່າ ການຍິງທົດລອງຄັ້ງຫຼ້າສຸດ ແມ່ນໝາຍຄວາມວ່າ “ເພື່ອ ກວດສອບເບິ່ງຄວາມປອດໄພຂອງລະບົບຍິງສົ່ງ ” ອົງການຂ່າວຂອງເກົາຫຼີເໜືອເວົ້າວ່າ ຜູ້ນຳເກົາຫຼີເໜືອ ທ່ານກິມຈົງອຶນບໍ່ໄດ້ໄປເບິ່ງການຍິງໃນຄັ້ງນີ້ ອົງການຂ່າວ KCNA ລາຍງານວ່າ “ລະບົບຍິ່ງສົ່ງທີ່ເຮັດໜ້າທີ່ຢ່າງດີເລີດ ໄດ້ຮັບການ ກວດພິສູດໂດຍຜ່ານການທົດສອບຍິງ ທີ່ໄດ້ທຳລາຍຢ່າງສິ້ນເຊີງດ້ວຍພະລັງຂະໜາດແຮງ ຕໍ່ເປົ້າໝາຍຕ່າງໆຂອງສັດຕູ ແລະບໍລິເວນເປົ້າໝາຍທີ່ໄດ້ແນໄວ້ໂດຍການໂຈມຕີແບບຕັ້ງໂຕບໍ່ຕິດ ຂອງລະບົບອາວຸດຈະຫຼວດຂະໜາດໃຫຍ່ທີ່ມີຫຼາຍທ່ອນ ” ລູກສອນໄຟດັ່ງກ່າວ ທີ່ຍິງຂຶ້ນຈາກເຂດຊັນຈອນໃນແຂວງພີຢົງການ ໄດ້ເດີນທາງໄປປະມານ 370 ກິໂລແມັດ ໃນລະດັບສູງເຖິງປະມານ 90 ກິໂລແມັດ ອີງຕາມລາຍງານຂອງກອງທັບເກົາຫຼີໃຕ້ ການຍິງທົດລອງດັ່ງກ່າວມີຂຶ້ນໃນຂະນະທີ່ເກົາຫຼີເໜືອສືບຕໍ່ເນັ້ນຢ້ຳເຖິງເສັ້ນຕາຍທ້າຍປີທີ່ສະຫະລັດຈະຕ້ອງປ່ຽນວິທີການ ໃນການເຈລະຈານິວເຄລຍທີ່ຕົກຢູ່ໃນສະພາບບໍ່ໄປບໍ່ມານັ້ນ ໃນຕົ້ນອາທິດນີ້ ເກົາຫຼີເໜືອໄດ້ເຕືອນສະຫະລັດວ່າ ມັນຈະ “ເປັນຄວາມຜິດພາດຢ່າງຮ້າຍແຮງ” ຖ້າສະຫະລັດຫາກບໍ່ເອົາຫົວຊາຕໍ່ເສັ້ນຕາຍດັ່ງກ່າວ ນັບແຕ່ເດືອນພຶດສະພາເປັນຕົ້ນມາ ເກົາຫຼີເໜືອໄດ້ຍິງລູກສອນໄຟທັງໝົດ 12 ລູກແລ້ວ ຫຼັງຈາກໄດ້ໂຈະການທົດລອງມາເປັນເວລາປີເຄິ່ງ ການຍິງທົດລອງດັ່ງກ່າວນີ້ປາກົດວ່າແມ່ນແນໃສ່ຢ່າງນ້ອຍກໍເພີ້ມອຳນາດໃນການຕໍ່ລອງໃນການເຈລະຈາຂອງພຽງຢາງ ໃນຕົ້ນເດືອນນີ້ ເກົາຫຼີເໜືອໄດ້ຍ່າງອອກຈາກກອງປະຊຸມຄະນະເຈລະຈາລະດັບເຮັດວຽກກັບສະຫະລັດ ທີ່ນະຄອນສະຕັອກໂຮມ ໂດຍຖິ້ມໂທດໃສ່ສະຫະລັດວ່າບໍ່ມີຂໍ້ສະເໜີໃໝ່ໃດໆຕໍ່ກອງປະຊຸມ ພຽງຢາງໄດ້ເຕືອນວ່າ ສະຫະລັດຕ້ອງໄດ້ຜ່ອນຜັນການລົງໂທດຕ່າງໆແລະການກົດດັນອື່ນໆຕໍ່ເກົາຫຼີເໜືອ